নিজস্ব প্রতিবেদন : বাপের বাড়িতেই অন্তঃসত্ত্বার রহস্যমৃত্যু। খাটের তলা থেকে উদ্ধার হল লেপে মোড়া দেহ। প্রাথমিকভাবে সন্দেহ, ওই মহিলার স্বামীই তাঁকে খুন করেছে। ঘটনাটি ঘটেছে কলকাতার নারকেলডাঙা মেন রোডের। নারকেলডাঙা মেন রোডের বাসিন্দা পূজা জৈন। বয়স ৩৬ বছর। বছর চারেক আগে হাওড়ার মল্লিক ফটকের কাপড়ের ব্যবসায়ী দীপক জৈনের সঙ্গে তাঁর বিয়ে হয়। সম্প্রতি নারকেলডাঙা মেন রোডে বাপের বাড়িতেই থাকছিলেন অন্তঃসত্ত্বা পূজা। মা মারা গিয়েছেন। অসুস্থ বাবা নার্সিংহোমে চিকিত্‍সাধীন। অবিবাহিতা বড় দিদি নারকেলডাঙার বাড়িতেই থাকেন। পরিবার সূত্রে জানা গেছে, বৃহস্পতিবার রাতে পূজার কাছে থাকতে আসেন দীপক জৈন। কিন্তু শুক্রবার সকালে উঠে পূজা ও দীপককে আর খুঁজে পাওয়া যায়নি। এরপরই ফুলবাগান থানায় পূজার নামে নিখোঁজ ডায়েরি করে পরিবার। পুলিস এসে তল্লাশি চালাতেই খাটের নীচ থেকে লেপমোড়া অবস্থায় উদ্ধার হয় পূজার দেহ। পূজার পরিবারের অভিযোগ, দীপকই তাঁর অন্তঃসত্ত্বা স্ত্রীকে খুন করেছেন। পুলিসেরও তাই সন্দেহ। এর পিছনে বিবাহ বহির্ভূত কোনও সম্পর্ক রয়েছে কি না তা খতিয়ে দেখছে পুলিস। অন্যদিকে, দীপক বাড়ি না ফেরায় তার নামেও নিখোঁজ ডায়েরি হয়েছে।